# Mønsterlover for huslag i Noregs Ungdomslag

Lov for <namn på ungdomslaget>

## §1 Føremål

1. <namn på laget> er eit grendelag som ønskjer å skape eit levande lokalmiljø og fremje det kulturelle samhaldet mellom innbyggarane i <namn på bygda>.

2. Laget er medlemslag i Noregs Ungdomslag, og godkjenner lovene og føresegnene til organisasjonen.

## §2 Medlemskap og årskontingent

1. Alle som bur eller har tilknyting til området kan melde seg inn i grendelaget, ved å betale ein årskontingent etter satsar fastsett av årsmøtet i laget.

2. Alle medlemmer over 14 år som har betalt årskontingent, og som har vore medlemmer i laget i minst ein månad, har røysterett på årsmøtet, og er valbare til tillitsverv.

## §3 Årsmøtet

1. Innkalling

Styret i grendelaget kallar inn til årsmøte kvart år innan mars månad. Årsmøtet må vere kunngjort for innbyggarane minst 14 dagar i framkant. Omframt årsmøte skal haldast når årsmøtet, lovleg innkalla medlemsmøte, styret i laget eller 1/3 av medlemmene krev det.

2. Saker

Årsmøtet skal handsame årsmelding, revidert rekneskap, arbeidsplan, budsjett og andre saker som styret legg fram for det. Alle som soknar til grendelaget kan melde inn saker til årsmøtet. Sakene med grunngjeving må vere melde skriftleg til styret i laget seinast 1 månad før årsmøtet. Årsmøtet kan ikkje gjere vedtak i saker som ikkje er oppsett på lovleg utsendt innkalling.

3. Gjennomføring

a. Årsmøtet konstituerer seg med godkjenning av innkalling og sakliste, val av ordstyrar, referent og 2 medlemmer til å skrive under møteboka.

b. Årsmøtet vel leiar, 4 styremedlemmer og 3 varamedlemmer, revisor, valnemnd på 3 medlemmer og arbeidsnemnder og tillitsfolk som til ei kvar tid er nødvendige. Leiaren blir vald særskilt for eit år om gongen. Styremedlemmene blir valde for 2 år om gongen, slik at 2 står på val kvart år. Første gongen det blir halde styreval etter denne regelen, eller når det er tvilsmål om kven som står på val, blir det avgjort ved loddtrekning kven som skal vere i styret 2 år framover. Varamedlemmene, revisor og valnemnd blir valde for eit år om gongen. Nemndsmedlemmer blir valde for 2 år og slik at ikkje alle står på val samstundes.

c. Utsendingar til landsmøtet i Noregs Ungdomslag skal veljast på årsmøtet i laget eller på eit medlemsmøte. Årsmøtet i laget kan gje styret fullmakt til å velja utsendingar.

d. For drøftingane, val og avrøystingar gjeld dei same reglane som for landsmøtet i Noregs Ungdomslag.

## §4 Styret

1. Styret vel seg i mellom nestleiar, sekretær og kasserar.

2. Styret er vedtaksført når minst havparten av medlemmene er til stades og røystar.

3. Styret skal føre vedtaksprotokoll for styremøte, medlemsmøte og årsmøte. Protokollen frå årsmøtet skal underskrivast av dei to som blir valde av årsmøtet til dette.

4. Styret har ansvar for å iverksetje årsmøtet sine vedtak og avgjerder, og har ansvar for den daglege drifta av laget og lagseiga.

5. Styret skal drive laget på ein økonomisk forsvarleg måte i samsvar med arbeidsprogram og budsjett.

6. Løyvingar/vedtak om investeringar over kr 50.000 og opptak av lån med pant i laget sin eigedom, skal godkjennast av årsmøtet med minst 2/3 fleirtal.

7. Styret skal sørgje for at årsmøtet får framlagt årsmelding og revidert rekneskap. Dessutan skal det legge fram arbeidsprogram og budsjett for det nye arbeidsåret.

## §5 Laget sin eigedom

Laget er eigar av grendehuset <namn>, gnr/bnr. Huset skal nyttast til verksemd som støttar opp om føremålet i §1. (Paragrafen bør vidare innehalde spesifikke formuleringar om evt. hefter på eigedom, tilbakekjøpsavtalar etc).

## §6 Utmelding og nedlegging

1. Dersom laget ynskjer å melde seg ut av Noregs Ungdomslag, må dette vedtakast på 2 vanlege påfølgjande årsmøte, med minst eitt års mellomrom og med minst 2/3 fleirtal. Dersom eit mindretal på minst 5 medlemmer over 14 år vil halde fram med det gamle lagsnamnet og etter det gamle føremålet, tek dette mindretalet over namnet og eiga til laget. Det kan gjerast unntak for eige laget hadde ved innmelding. Slike unntak må gå fram av lover godkjende av Noregs Ungdomslag.

2. Dersom grendelaget blir nedlagt, skal eiga overførast til kommunen, som nytte denne til det til beste for innbygggarane i bygda.

## §7 Lovendring

1. Framlegg til lovendring skal vere kunngjort minst 14 dagar før årsmøtet. Årsmøtet kan då vedta endring med 2/3 fleirtal.

2. Endringar av lovene må godkjennast av Noregs Ungdomslag.